
Comisia pentru drepturile omului, culte 

şi problemele minorităţilor naţionale 



Domnului deputat




Emil Popescu,



Preşedintele Comisiei juridice, de disciplină şi imunităţi

AVIZ

la proiectul de Lege privind responsabilitatea ministerială



Biroul  permanent  al  Camerei  Deputaţilor a trimis, cu adresa nr. 79 din 23 martie 1998, Comisiei pentru drepturile omului, culte şi problemele minorităţilor naţionale, în vederea avizării, proiectul de Lege privind responsabilitatea ministerială.



În şedinţele din 6, 27 mai şi 4 iunie 1998 comisia a analizat proiectul de lege şi a hotărât, cu majoritate de voturi,  să nu îi acorde aviz favorabil, din următoarele considerente: 

· Obiectul reglementării din proiect, limitat în exclusivitate  la răspunderea penală a membrilor Guvernului, nu concordă cu spiritul art. 108 din Constituţie, lăsând în umbră alte aspecte ale răspunderii ministeriale: civilă, materială, contravenţională, administrativă. 

· De altfel, nici prevederile referitoare la răspunderea penală nu depăşesc limitele unor enunţuri de principiu, generale, din moment ce proiectul de lege nu conţine nici cea mai mică intenţie de a preciza care sunt cazurile şi situaţiile ce implică răspundere ministerială şi pedepsele aplicabile în astfel de situaţii, aşa cum cere, în mod expres, alin. 3 al art. 108 din Constituţia României.
· Prezentându-se, în substanţa sa, nu ca o lege a răspunderii ministeriale, ci preponderent ca un exerciţiu de normare a unei proceduri de urmat în situaţiile unor încălcări şi ilegalităţi săvârşite de miniştri, proiectul de lege înaintat de Guvern reprezintă un regres regretabil faţă de unele iniţiative parlamentare având acelaşi obiect. 

· Comisia pentru drepturile omului, culte şi problemele minorităţilor naţionale a avizat favorabil, în şedinţa din 26.11.1997, o propunere legislativă a unor parlamentari PDSR, transmisă de Biroul permanent cu adresa 328 din 17 noiembrie 1997. Socotim că se impune un efort de sinteză în vederea elaborării unui proiect de lege care - având în vedere şi prevederile din propunerea legislativă menţionată şi, eventual, dintr-o propunere cu obiect similar a unor parlamentari PD, depusă în legislatura trecută – să fie în măsură să răspundă exigenţelor constituţionale şi să alinieze România la practicile democratice europene în materie de abordare şi tratare a problematicii ce implică răspunderea ministerială. 

PREŞEDINTE,

Marţian Dan

